**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO VIETINĖS RINKLIAVOS“ PROJEKTO**

**1. Sprendimo projekto esmė, tikslai ir uždaviniai.**

Klaipėdos miesto savivaldybės tarybos sprendimo projektu siūlome atleisti Joninių, Žolinių šventinių mugių sertifikuotus prekybininkus ir paslaugų teikėjus ir prekybininkus gėlėmis, žolynais ir vaistažolėmis bei liaudies amatininkų mugių, vyksiančių atplaukus kruiziniams laivams dienomis, sertifikuotus prekybininkus ir paslaugų teikėjus nuo vietinės rinkliavos už leidimų prekiauti ar teikti paslaugas išdavimą.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas pagal gautus BĮ „Klaipėdos miesto savivaldybės etnokultūros centras“ ir VšĮ „Klaipėdos turizmo ir kultūros informacijos centras“ prašymus.

Etnokultūros centras organizuoja š.m. birželio 23 d. Joninių ir š.m. rugpjūčio 14 d. Žolinių šventines tradicinių amatų, kulinarinio paveldo jomarkus. Įstaiga prašo atleisti sertifikuotus prekybininkus bei paslaugų teikėjus, t.y. tautodailininkus, liaudies meistrus, tautinio ir kulinarinio paveldo atstovus bei prekybininkus žolynais, gėlėmis ir vaistažolėmis nuo vietinės rinkliavos mokėjimo.

KTIC organizuoja liaudies amatų jomarkus Teatro aikštėje atplaukus kruiziniams laivams dienomis, kurių 2015 m. iš viso yra suplanuota 54 (nuo birželio 1 d. bus likusios 47 dienos). Įstaiga prašo atleisti sertifikuotus prekybininkus bei paslaugų teikėjus, t.y. tautodailininkus, liaudies meistrus, tautinio ir kulinarinio paveldo atstovus nuo vietinės rinkliavos mokėjimo.

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 18 punktu bei Lietuvos Respublikos rinkliavų įstatymo 12 straipsnio 3 punkto nuostatomis, suteikiančiomis teisę savivaldybės tarybai suteikti lengvatas vietinės rinkliavos mokėtojams.

**3. Kokių rezultatų laukiama.**

Minėtų šventinių ir amatų mugių metu bus siekiama sukurti šventinę nuotaiką ir kuo daugiau pritraukti miestiečių ir svečių. Vietinės rinkliavos lengvata sudarytų galimybę pakviesti geriausius ir patyrusius amatininkus, prekybininkus ir paslaugų teikėjus dalyvauti mugėse.

**4. Sprendimo projekto rengimo metu gauti specialistų vertinimai.**

Sprendimo projektui pritarė Kultūros bei Licencijų, leidimų ir vartotojų teisių apsaugos skyriaus specialistai. Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

1. Planuojama, kad Joninių ir Žolinių šventinėse mugėse dalyvaus iš viso apie 100 dalyvių. Pagal Prekybos ir paslaugų teikimo Klaipėdos miesto viešosiose vietose vietinės rinkliavos nuostatus masinių renginių, švenčių metu vietinės rinkliavos dydis 7,20 Eur dienai ir rankdarbiais, tautodailės ar dailės dirbiniais švenčių metu – 2,90 Eur, tai preliminariai apskaičiuota bendra vietinės rinkliavos įmokų suma sudarytų apie 419 Eur (70 dalyvių x 2,90 Eur + 30 dalyvių x 7,2 Eur);

2. Planuojama, kad liaudies amatų jomarkuose, atplaukus kruiziniams laivams dienomis, dalyvaus apie 20 dalyvių per dieną. Pagal Prekybos ir paslaugų teikimo Klaipėdos miesto viešosiose vietose vietinės rinkliavos nuostatus masinių renginių, švenčių metu vietinės rinkliavos dydis 2,9 Eur dienai, tai preliminariai apskaičiuota bendra vietinės rinkliavos įmokų suma sudarytų apie 2726 Eur (20 dalyvių x 2,9 Eur x 47 d.);

**6. Lėšų poreikis sprendimo įgyvendinimui.**

Atleidus prekybininkus ir paslaugų teikėjus nuo vietinės rinkliavos įmokų, į miesto biudžetą gali būti nesurinkta apie **3 145 Eur** vietinės rinkliavos pajamų.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – sudaryti galimybę pakviesti šventinėje mugėje dalyvauti geriausius prekybininkus ir paslaugų teikėjus. Neigiamos pasekmės – nesumokėtos vietinės rinkliavos įmokos į savivaldybės biudžetą.

PRIDEDAMA:

1. BĮ „Klaipėdos miesto savivaldybės etnokultūros centras“ prašymas, 1 lapas;
2. VšĮ „Klaipėdos turizmo ir kultūros informacijos centras“ prašymas ir priedai, 3 lapai;

3. Klaipėdos miesto savivaldybės tarybos 2011 m. spalio 27 d. sprendimu Nr. T2-331 patvirtintų prekybos ir paslaugų teikimo miesto viešosiose vietose vietinės rinkliavos nuostatų išrašas, 1 lapas.

 Mokesčių skyriaus vedėjas Donatas Jeruševičius